
A V I Z

asupra propunerii legislative privind utilizarea veniturilor obţinute din privatizarea Băncii Comerciale Române şi Casei de Economii şi Consemnaţiuni

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind utilizarea veniturilor obţinute din privatizarea Băncii Comerciale Române şi Casei de Economii şi Consemnaţiuni, trimisă cu adresa nr. Pl.x 940 din 11 decembrie 2006 şi înregistrată sub nr.31/1481 din 12 decembrie 2006.


Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 6 decembrie 2006.

Guvernul, prin adresa nr. 2597/D.P.S.G./24.08.2006, nu susţine adoptarea acestei propuneri legislative în forma prezentată. 

Potrivit prevederilor art. 61 din Regulamentul Camerei Deputaţilor, Comisia a dezbătut propunerea legislativă în şedinţa din 29 ianuarie 2007.
Membrii comisiei au examinat expunerea de motive, propunerea legislativă supusă dezbaterii şi avizul favorabil al Consiliului Legislativ nr. 966/10.07.2006. 
În urma dezbaterilor, cu unanimitate de voturi, s-a hotărât avizarea negativă a propunerii legislative susmenţionate, întrucât aceasta nu cuprinde o serie de reguli minime care să precizeze condiţiile în care vor fi cheltuiţi banii publici, instituţiile care vor fi implicate şi rolul acestora. De asemenea, iniţiatorii nu ţin cont de faptul că legislaţia în vigoare reglementează deja acest aspect, respectiv că sumele obţinute de orice instituţie publică implicată în procesul privatizării se fac venit la bugetul de stat sau la bugetele locale, după caz, după deducerea cheltuielilor.
În raport de obiectul şi conţinutul său, propunerea legislativă face parte din categoria legilor ordinare.

